Για μια γυναίκα και ένα αυτοκίνητο

Το «Για μια γυναίκα και ένα αυτοκίνητο» είναι μια ελληνική κωμική - αισθηματική τηλεοπτική σειρά παραγωγής 2001-2002, που προβλήθηκε από τον τηλεοπτικό σταθμό ΑΝΤ1. Το σενάριο της σειράς είναι του Βασίλη Σπηλιόπουλου, ενώ η σκηνοθεσία του Μανούσου Μανουσάκη.

Τη μουσική της σειράς έγραψε ο Μανώλης Μανουσάκης, ενώ το τραγούδι τίτλων της σειράς, αλλά και τα τραγούδια που συμπεριλαμβάνονται στα επεισόδια, ερμηνεύει η Γεωργία Βεληβασάκη, η οποία δάνεισε τη φωνή της στην πρωταγωνίστρια της σειράς, Λίνα Σακκά, που υποδυόταν μια λαϊκή τραγουδίστρια. 

Η σειρά προβλήθηκε για μία τηλεοπτική σεζόν, το 2001-2002, σημειώνοντας επιτυχία  ενώ από τότε έχει επαναπροβληθεί αρκετές φορές από τον σταθμό.

 Υπόθεση 
Η Καίτη δουλεύει σε σουπερμάρκετ, αλλά ονειρεύεται να γίνει τραγουδίστρια. Το όνειρό της γίνεται πραγματικότητα όταν ένα βράδυ γνωρίζει τον Κοσμά, γνωστό και ως Εφτάψυχο, ο οποίος την ερωτεύεται, την προσλαμβάνει στο μαγαζί του ως τραγουδίστρια και επίσης τη βοηθάει να κάνει τον πρώτο της δίσκο. Ο Αντρέας είναι ένας παιδικός φίλος της Καίτης με τον οποία συναντιέται τυχαία μετά από 17 χρόνια και ο παιδικός τους έρωτας φουντώνει, αλλά τα πράγματα για τους δυο τους δεν είναι εύκολα μιας και η Καίτη είναι μαζί με τον Εφτάψυχο.

Εν τω μεταξύ, για να βοηθήσει έναν φίλο που χρωστάει, ο Αντρέας κλέβει ένα αυτοκίνητο, το οποίο δεν ξέρει ότι ανήκει στον Εφτάψυχο. Όταν μαθαίνει ποιανού είναι αλλά και με ποιον είναι η Καίτη, πιστεύοντας ότι η Καίτη είναι μαζί με τον Κοσμά παρά τη θέλησή της, αποφασίζει να τα ρισκάρει όλα και να πάει πίσω το αυτοκίνητο, λέγοντας ότι το έκλεψε χωρίς να ξέρει ποιανού είναι και ότι τώρα το φέρνει πίσω με τον όρο να μπει στη συμμορία. Ο Κοσμάς τον αποδέχεται και έτσι ο Αντρέας θα μπορεί να έχει από κοντά την Καίτη. Τα πράγματα μπλέκονται ακόμα πιο πολύ όταν ο Κοσμάς αρχίζει να αναθέτει διάφορες "δουλειές" στον Αντρέα, τις οποίες αδυνατεί να εκτελέσει, αλλά και όταν ο Κοσμάς κάνει πρόταση γάμου στην Καίτη με την ελπίδα ότι η γιαγιά Φωτεινή θα του δώσει την ευχή της, παρόλο που η Καίτη δεν είναι Κρητικιά.

 Χαρακτήρες 
Κοσμάς «Εφτάψυχος» Παπαδάκης (Πάνος Μιχαλόπουλος): Ο Κοσμάς, ή όπως όλοι τον ξέρουν «ο Εφτάψυχος», είναι ιδιοκτήτης νυχτερινού κέντρου και νονός της νύχτας. Σώζει την Καίτη και από εκείνη τη στιγμή την ερωτεύεται και την παίρνει στο μαγαζί του να τραγουδάει. Επίσης τη βοηθάει να κάνει δισκογραφική δουλειά, ενώ φοβάται να πει στη γιαγιά του για τη σχέση του μαζί της, επειδή η Καίτη δεν είναι από τα Σφακιά, αλλά από το Περιστέρι.

Αντρέας Σταθόπουλος (Γιώργος Χρανιώτης): Ο Αντρέας είναι παιδικός φίλος της Καίτης και ερωτευμένοι από παιδιά. Τη συναντάει τυχαία μια μέρα μετά από 17 χρόνια και όταν μαθαίνει ότι είναι με τον Εφτάψυχο, πιστεύοντας ότι είναι μαζί του παρά τη θέλησή της, αποφασίζει να μπει στη συμμορία του για να τη βοηθήσει. Για να το πετύχει αυτό, επιστρέφει στον Εφτάψυχο το αυτοκίνητο που του είχε κλέψει μερικές μέρες πριν, μην γνωρίζοντας ότι είναι δικό του, με σκοπό να κερδίσει την εμπιστοσύνη του.

Καίτη «Κουνελάκι» Μαρίνη (Λίνα Σακκά): Η Καίτη είναι μια φτωχή κοπέλα από το Περιστέρι, η οποία ονειρεύεται να γίνει τραγουδίστρια. Αρχικά δουλεύει ως καθαρίστρια σε σουπερμάρκετ, αλλά η ζωή της αλλάζει όταν γνωρίζει τον Κοσμά, ο οποίος την ερωτεύεται κεραυνοβόλα και την παίρνει στο μαγαζί του ως τραγουδίστρια και αργότερα τη βοηθάει να βγάλει και δίσκο. Η ζωή της περιπλέκεται όταν συναντά ξανά μετά από 17 χρόνια τον παιδικό της φίλο και έρωτα, Αντρέα.

Φωτεινή (Τασσώ Καββαδία): Η Φωτεινή είναι η γιαγιά του Εφτάψυχου και αρχηγός της οικογένειας. Όλοι τη σέβονται, αλλά και τη φοβούνται γι' αυτό δεν θέλουν να της πηγαίνουν κόντρα. Μέχρι και ο Εφτάψυχος φοβάται να της ανακοινώσει ότι είναι ερωτευμένος με μια κοπέλα που δεν κατάγεται από τα Σφακιά. Αργότερα, γνωρίζει τον παππού του Αντρέα, Βαγγέλη, και οι δυο τους έρχονται κοντά.

Βαγγέλης (Αθηνόδωρος Προύσαλης): Ο Βαγγέλης είναι ο παππούς του Αντρέα. Τσακώνεται συνεχώς με τον γιο του, ενώ τα πάει πολύ καλά με τον εγγονό του, ο οποίος του κάνει και όλα του τα χατήρια. Τον συμβουλεύει για τα πάντα και αργότερα ερωτεύεται τη Φωτεινή.

Γρίβας (Δημήτρης Τζουμάκης): Ο Γρίβας είναι ένας από τους έμπιστους άντρες του Εφτάψυχου. Εκτός από τις παράνομες δραστηριότητες της συμμορίας, κύρια δουλειά του είναι να ακολουθεί παντού την Καίτη, επειδή ο Εφτάψυχος δεν την εμπιστεύεται. Δεν εμπιστεύεται καθόλου τον Αντρέα και δεν μπορεί να καταλάβει γιατί ένας Πελοποννήσιος είναι μέλος της συμμορίας. Ερωτεύεται την Ολίνα και προσπαθεί να την κερδίσει, έστω και αν δεν μπορούν να συνεννοηθούν.

Αστυνόμος Κοσμάς Παπαδάκης (Θανάσης Ζέρβας): Ο αστυνόμος Κοσμάς είναι τρίτος ξάδελφος του Εφτάψυχου. Δεν τον συμπαθεί κανείς από την οικογένεια, γιατί έγινε αστυνόμος και ντρόπιασε το σόι. Του έχει γίνει εμμονή να καταφέρει να ξεσκεπάσει τις παράνομες δουλειές του ξαδέλφου του και να τον κλείσει φυλακή. Είναι ερωτευμένος με την αδελφή του Εφτάψυχου, Μαρίνα, από τότε που ήταν παιδιά.

Σούλα (Στέλλα Πεφάνη): Η Σούλα είναι η κολλητή της Καίτης στην οποία εκμυστηρεύεται τα πάντα και έχει τελειώσει σχολή κομμωτικής. Δεν βρίσκει όμως δουλειά και δούλευε και αυτή στο σουπερμάρκετ μαζί με την Καίτη. Όταν η Καίτη γνωρίζει τον Εφτάψυχο, την προσλαμβάνει ως προσωπική της κομμώτρια όπου γνωρίζει τον Μανούσο και οι δυο τους ερωτεύονται.

Μανούσος (Χρήστος Σκορδάς): Ο Μανούσος είναι ο δεύτερος έμπιστος άντρας του Εφτάψυχου και καθαρίζει με τους ανθρώπους που χρωστάνε. Διατηρεί κρυφό δεσμό με την αδελφή του Εφτάψυχου, Μαρίνα, και τρέμει μην το μάθει είτε ο Εφτάψυχος, είτε η γιαγιά Φωτεινή. Όταν η Μαρίνα τον χωρίζει, ερωτεύεται τη Σούλα.

Πέτρος Γιακουρίδης (Μάκης Παπαδημητράτος): Ο Πέτρος είναι ο κολλητός του Αντρέα και ασχολείται συνεχώς με τις γενικές συνελεύσεις της σχολής του, κάνοντας ό,τι μπορεί για να περάσουν οι καταλήψεις. Είναι η αιτία που ο Αντρέας έκλεψε το αυτοκίνητο του Εφτάψυχου, γιατί χρωστούσε χρήματα και δεν μπορούσαν να τα βρουν διαφορετικά.

Ολίνα (Στέλλα Γιαμπουρά): Η Ολίνα είναι μια από τις χορεύτριες του μαγαζιού, με καταγωγή από τη Ρωσία. Την ερωτεύεται ο Γρίβας και μολονότι δεν μπορούν να συνεννοηθούν, λόγω γλώσσας, τελικά καταφέρνει να την κερδίσει και τον ερωτεύεται και αυτή.

 Συντελεστές 

 Ηθοποιοί  
 Πάνος Μιχαλόπουλος (Κοσμάς «Εφτάψυχος» Παπαδάκης)
 Γιώργος Χρανιώτης (Αντρέας Σταθόπουλος)
 Λίνα Σακκά (Καίτη Μαρίνη)
 Τασσώ Καββαδία (Φωτεινή, γιαγιά Εφτάψυχου)
 Αθηνόδωρος Προύσαλης (Βαγγέλης, παππούς Αντρέα)
 Δημήτρης Τζουμάκης (Γρίβας)
 Θανάσης Ζέρβας (Αστυνόμος Κοσμάς Παπαδάκης)
 Στέλλα Πεφάνη (Σούλα, κομμώτρια και κολλητή της Καίτης)
 Χρήστος Σκορδάς (Μανούσος)
 Μάκης Παπαδημητράτος (Πέτρος Γιακουρίδης)
 Στέλλα Γιαμπουρά (Ολίνα, Ρωσίδα χορεύτρια)

 Δημιουργοί 
 Βασίλης Σπηλιόπουλος (σεναριογράφος)
 Μανούσος Μανουσάκης (σκηνοθέτης)
 Δημήτρης Κατσικούδης (βοηθός σκηνοθέτης)
 Άγγελος Χαραλαμπόπουλος (διεύθυνση παραγωγής)
 Μαρία Μανουσάκη (οργάνωση παραγωγής)
 Πέτρος Ράπτης (επιμέλεια παραγωγής)
 Μανώλης Μανουσάκης (μουσική)
 Ελένη Γιαννατσούλια (στίχοι)
 Γεωργία Βεληβασάκη (τραγούδι)
 Όλγα Χολέβα (ενδυματολόγος)
 Νίκος Δάλλας (μοντάζ - μιξάζ)
 Σπύρος Νουνέσης (διεύθυνση φωτογραφίας)
 Πάνος Μεταξόπουλος (χορογράφος)

 Επισκόπηση σειράς 
 Κύκλος Επεισόδια Α' Προβολή Πρεμιέρα κύκλου Φινάλε κύκλου 1 33 3 Οκτωβρίου 2001 18 Ιουνίου 2002

 Έκτακτες συμμετοχές 

 Χρήστος Μακρής ως Λάκης, πιανίστας (27 επεισόδια)
 Γιάννης Παλαιολόγου ως Σήφης (14 επεισόδια)
 Μαρία Μπούρα ως Μαρίνα Παπαδάκη (13 επεισόδια)
 Βαγγέλης Θεοδοσίου ως Βασίλης, συνέταιρος αστυνόμου (13 επεισόδια)
 Ελισάβετ Καμπουρέλη ως οικονόμος σπιτιού (12 επεισόδια)
 Ζαφείρης Κατραμαδάς ως Λάζαρος (9 επεισόδια)
 Γιώργος Κοζομπόλης ως Διοικητής αστυνομίας (8 επεισόδια)
 Ελένη Βουμβάκη ως Ασημούλα "Μίνα" Μαντζαπετάκη (8 επεισόδια)
 Γιώργος Σουξές ως πατέρας Αντρέα (7 επεισόδια)
 Ζέτα Δούκα ως Ελένη Ουζουνίδου/Λένα Ζουζού (7 επεισόδια)
 Παρασκευάς Λαμπρόπουλος (6 επεισόδια)
 Γιάννης Τσουνίδης ως υπεύθυνος εστιατορίου (6 επεισόδια)

 Χριστίνα Γκορίτσα ως κοπέλα Πέτρου (6 επεισόδια)
 Αίας Τριαντής ως Γιώργης Μαντζαπετάκης (5 επεισόδια)
 Λήδα Βεΐκου ως νοσοκόμα (5 επεισόδια)
 Αλέκος Μάνδηλας ως Μανιάτης (3 επεισόδια)
 Γιώργος Τζώρτζης ως αφηγητής (3 επεισόδια)
 Αθανασία Πουπουζή (3 επεισόδια)
 Ευάγγελος Κλουφέτος ως γιατρός (3 επεισόδια)
 Χρήστος Νικολάου ως ιδιοκτήτης σουπερμάρκετ (2 επεισόδια)
 Νίκος Γκέκας (2 επεισόδια)
 Stephen Lewis D'Amato ως James Norton, αντιπρόσωπος Βασίλισσας (2 επεισόδια)
 Χρύσα Διαμαντοπούλου ως δημοσιογράφος (2 επεισόδια)

Σε ένα επεισόδιο εμφανίζονται οι: Λεωνίδας Καλφαγιάννης, Κωνσταντίνος Νικολόπουλος, Σταμάτης Ζαρόμπας, Εύα Χατζησταύρου, Σοφία Μαντζάκου ως δημοσιογράφος, Κώστας Καμπύλης, Σωτήρης Χατζηνικολάου ως αυτός που παρέδωσε τη βόμβα, Νίκος Ζάκκας ως συνεργός για βόμβα, Χρήστος Σαλτόγλου ως δημοσιογράφος, Μιχάλης Γισδάκης ως δημοσιογράφος, Δημήτρης Στρατάκης ως κοσμηματοπώλης, Σπύρος Λασκαράτος, Βαγγέλης Κλουφέτος ως γιατρός, Λεωνίδας Μαράκης ως κλέφτης, Δημήτρης Παπαϊωάννου, Δημήτρης Μπολόλιας, Σταύρος Σεραφετινίδης, Γρηγόρης Τερζάκης ως αστυνομικός, Στέλιος Κρητικός, Αντώνης Τζαμαλούκας ως γιατρός, Χριστίνα Παπαβασιλείου ως νοσοκόμα, Ίλιας Λαμπρίδου ως φωνή μάνας αστυνόμου, Ντέπη Ναζάρη ως δικηγόρος, Χριστίνα Ροζαλία Κοβάτσεβα ως μωρό, Ιωάννα Μαυρεδάκη ως Σταυρούλα, Νίκος Πράσσος, Παναγιώτης Μοσχολιός, Μπέμπα Ρηνάκη ως μωρό.

 Επεισόδια 

 Αρ. επεισοδίουσειράς Αρ. επεισοδίουκύκλου Τίτλος Α' Προβολή Τηλεθέαση

 Βραβεία - Διακρίσεις 
Η σειρά έλαβε δύο βραβεία από τον θεσμό «Πρόσωπα» το 2002. Τα βραβεία που έλαβε ήταν τα εξής:
 Σκηνοθεσίας για τον Μανούσο Μανουσάκη (βραβείο επιτροπής)
 Αγαπημένης ηθοποιού για τη Λίνα Σακκά (βραβείο κοινού)

 Παραπομπές 

 Εξωτερικοί σύνδεσμοι 

 Τα επεισόδια της σειράς στον ΑΝΤ1

Κατηγορία:Τηλεοπτικές σειρές ΑΝΤ1
Κατηγορία:Ελληνικές κωμικές τηλεοπτικές σειρές